虛舟
作者：何耕
朝代：宋

paragraphs: 君不見江干車馬紛相送，巨艑峩峩船載重。
西南使者解官歸，水淺著沙牽不動。
如君材具豈多得，合侍明光參法從。
何爲淺瀨著虛舟，頗笑胸中太空洞。
問君此意竟安在，欲說向人誰與共。
山林鐘鼎本同轍，繫岸截江隨所用。
八窗窅窅凈無塵，一水泠泠清可弄。
何當抱被過君眠，分破江天幽夜夢。